b'\n_START_ARTICLE_\nLotte Dars\xc3\xb8\n_START_PARAGRAPH_\nLotte Dars\xc3\xb8 er en dansk forsker og lektor i innovation ved Institut for Uddannelse og P\xc3\xa6dagogik p\xc3\xa5 Aarhus Universitet. Hun arbejder med kreativitet og innovation med et s\xc3\xa6rligt fokus p\xc3\xa5 den \'menneskelige faktors\' betydning for ledelse og skabelse af innovation. Lotte Dars\xc3\xb8 er fagligt ansvarlig for masteruddannelsen LAICS: Leadership and Innovation in Complex Systems, der er et samarbejde mellem Aarhus Universitet og Copenhagen Business School._NEWLINE_Siden 1991 har hun arbejdet med kreativitet og innovation i teori og praksis. Hun har en baggrund som cand.psych. fra K\xc3\xb8benhavns Universitet og en erhvervs-ph.d. i innovation fra Copenhagen Business School. I 2000 modtog hun erhvervsforskerprisen for \'Innovation in the Making\', 2001. P\xc3\xa5 baggrund af ph.d.\'en har Lotte udviklet innovationsdiamanten, der er pr\xc3\xa6senteret i artiklen "Findes der en formel for innovation?"._NEWLINE_I 2002-2003 kortlagde Dars\xc3\xb8 et nyt internationalt forskningsfelt inden for kunstbaserede innovations- og l\xc3\xa6reprocesser med projektet Arts-in-Business, der i 2004 resulterede i bogen Artful Creation. Learning-Tales of Arts-in-Business. I den forbindelse blev hun inviteret til World Economic Forum i Davos 2004 som workshopleder og paneldeltager. I 2011 udgav hun bogen Innovationsp\xc3\xa6dagogik - Kunsten at fremelske innovationskompetence. Bogen giver p\xc3\xa6dagogiske metoder og tips til at fremelske innovationskompetence._NEWLINE_Dars\xc3\xb8 er aktionsforsker, hvor hun er med til at unders\xc3\xb8ge, forandre og forbedre praksis i samarbejde med praktikere. Hun har v\xc3\xa6ret med til at udvikle metoden CoLLab: Collaborative Learning Lab. I 2005-2006 blev CoLLab anvendt i et aktionsforskningsprojekt i samarbejde med Skatteministeriet og Statens Center for Kompetence- og Kvalitetsudvikling._NEWLINE_Lotte Dars\xc3\xb8 er desuden vejleder for erhvervsforskere, der unders\xc3\xb8ger innovation, ledelse og l\xc3\xa6reprocesser.'